**ELŐTERJESZTÉS**

**Szombathely Megyei Jogú Város Közgyűlésének 2022. május 26-i ülésére**

**Javaslat közterület elnevezésére**

A Tisztelt Közgyűlés a 2022. január 27-i ülésén 5/2022. (I.27.) Kgy. számú határozatában kinyilvánította, hogy Wagner András volt polgármesterről, a város díszpolgáráról közterületet kíván elnevezni. A határozat alapján az Önkormányzat felvette a kapcsolatot Wagner András családjával, akik köszönettel támogatják Wagner András emlékének ilyen módon történő megőrzését.

A Közgyűlés 2022. február 24-i ülésén a 48/2022. (II.24.) Kgy. számú határozatával elvi döntést hozott arról, hogy a szükséges egyeztetések lefolytatását követően, az országgyűlési választás kitűzésétől a szavazás napjáig tartó közterület átnevezési tilalom megszűnését követően a Gyöngyösparti sétányt Wagner András sétánynak kívánja átnevezni.

A Közgyűlés felkérte az elnevezést kezdeményező Dr. Czeglédy Csaba városi képviselőt, hogy az elnevezéssel érintett lakókat és cégeket a Közgyűlés elvi döntéséről tájékoztassa, velük a szükséges egyeztetéseket lefolytassa. A Gyöngyösparti sétányon 5 tömbházon belül 57 lakás, valamint 7 üzlet funkciójú ingatlan található. A Közgyűlés döntése alapján Képviselő Úr megpróbálta felkeresni valamennyi, az átnevezéssel érintett ingatlant, hogy azok tulajdonosainak véleményét megismerje. Képviselő Úr az alábbiakról tájékoztatott:

* az 57 lakás tulajdonosai közül 35 lakás tulajdonosa tett nyilatkozatot, 22 lakás tulajdonosa nem. A válaszadók közül 23-an támogatták, 12-en nem támogatták a sétány átnevezését.
* a 7 üzlet tulajdonosai közül 6 üzlet tulajdonosa tett nyilatkozatot, 1 üzlet tulajdonosa nem. A válaszadók közül 4-en támogatták, 2-en nem támogatták a sétány átnevezését.

Fentiek alapján megállapítható, hogy a nyilatkozatot tevő tulajdonosok többsége támogatja az átnevezést. Képviselő Úr tájékoztatása szerint a nemleges választ adók is túlnyomórészt úgy nyilatkoztak, hogy csupán a címváltozásból eredő adminisztratív okokból nem támogatták a kezdeményezést, ugyanakkor az esetleges erről szóló döntést tudomásul fogják venni. A nyilatkozatot nem tett lakástulajdonosok egy része nem volt elérhető, vagy nem kívántak nyilatkozni. Képviselő Úr többször is megkísérelte az érintett tulajdonosok elérését.

Tájékoztatom továbbá a Tisztelt Közgyűlést, hogy 2022. április 28. napján hirdetményt tettem közzé annak érdekében, hogy azok az átnevezéssel érintett lakók és cégek, akik még nem nyilatkoztak az átnevezés kapcsán, értesüljenek a döntésről és a számukra fennálló nyilatkozattételi lehetőségről. Továbbá a 2022. április 28-i Közgyűlésen Dr. Takátsné Dr. Tenki Mária képviselő asszony által kérteknek megfelelően felkértem a Savaria Lakásszövetkezetet mint a Gyöngyösparti sétány 1-5. számú Társasház kezelőjét, hogy a 48/2022. (II.24.) Kgy. számú határozatnak az érintett lépcsőházakban történő kifüggesztésével értesítse az ingatlantulajdonosokat a Közgyűlés elvi döntéséről.

Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a közterületek elnevezése a képviselő-testület kizárólagos hatáskörébe tartozik.

Fentiek alapján javaslatot teszek arra, hogy a Tisztelt Közgyűlés a 6538/3 hrsz-ú ingatlant Gyöngyösparti sétányról Wagner András sétányra nevezze át. Ugyanakkor az elnevezés megváltozása miatti esetleges problémák elkerülése érdekében javaslom, hogy a közterületen tájékoztató jelleggel még 10 évig maradjanak kint a korábbi „Gyöngyösparti sétány” elnevezést tartalmazó táblák is.

Az új elnevezésű közterület ünnepélyes felavatásának időpontjaként 2023. február 6. napjára, Wagner András polgármester születésének 70. évfordulójára teszek javaslatot, és indítványozom az AGORA Savaria Kulturális és Médiaközpont Nonprofit Kft. felkérését az ünnepség megszervezésére.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. május 19.**

 **(: Dr. Nemény András :)**

**HATÁROZATI JAVASLAT**

**…/2022. (V.26.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a Szombathely, 6538/3 hrsz-ú ingatlant Gyöngyösparti sétányról Wagner András sétányra nevezi át.
2. A Közgyűlés felkéri a polgármestert és a jegyzőt, hogy a közterület elnevezésével kapcsolatos adatszolgáltatási kötelezettség teljesítése iránt intézkedjen, a nyilvántartásokon szükséges átvezetésekről gondoskodjon.
3. A Közgyűlés felkéri a polgármestert, hogy a lakosságot a közterületi elnevezésről az önkormányzati hetilap és a városi televízió útján értesítse.
4. A Közgyűlés támogatja, hogy az új közterületi táblák mellett a közterületen tájékoztató jelleggel még 10 évig maradjanak kint a korábbi „Gyöngyösparti sétány” elnevezést tartalmazó táblák is.
5. A Közgyűlés az új elnevezésű közterület ünnepélyes felavatásának időpontjaként 2023. február 6. napját, Wagner András polgármester születésének 70. évfordulóját jelöli ki, és felkéri az AGORA Savaria Kulturális és Médiaközpont Nonprofit Kft-t az ünnepség megszervezésére.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Kalmár Ervin, a Városüzemeltetési Osztály vezetője

 Dr. Kovács Előd, a Polgármesteri Kabinet vezetője

Horváth Zoltán, az AGORA Savaria Kulturális és Médiaközpont Nonprofit Kft. ügyvezető igazgatója)

**Határidő:** 1-3. azonnal

 4. folyamatos, 2032. december 31-ig

 5. 2023. február 6.